钦定古今图书集成/理学汇编/经籍典/第042卷
## 钦定古今图书集成/理学汇编/经籍典/第042卷

| 钦定古今图书集成 理学汇编 第四十二卷 |

| |

钦定古今图书集成理学汇编经籍典

第四十二卷目录

经籍总部纪事四

经籍典第四十二卷

《魏书皇后列传序》：“高祖改定内官监女尚书、美人、女
史、女贤人、书史、书、女小书女视三品。”

《昭成子孙传》：“晖字景袭，颇涉文史，爱文学，招集儒士
崔鸿等，撰录百家要事，以类相从，名为《科录》，凡二百
七十卷。上起伏羲，迄于晋、宋，凡十四代。晖疾笃，表上
之。”

《河南王附传》：“鉴字绍达，少有父风，颇览书传。”

《汝阴王附传》：“修义字寿安，涉猎书传，颇有文才，为高
祖所知。”

《任城王附传》：顺字子和，九岁师事乐安陈丰。初书王
羲之《小学篇》数千言，昼夜诵之，旬有五日，一皆通彻。
丰奇之，白澄曰：“丰十五从师，迄于白首，耳目所经，未
见此比。江夏黄童，不得无双也。”澄笑曰：“蓝田生玉，何
容不尔！”十六通《杜氏春秋》，恒集门生讨论同异。于时
四方无事，国富民康，豪贵子弟率以朋游为乐，而顺
下帷读书，笃志爱古。家徒四壁，止有书数千卷而已。
撰《帝录》二十卷，诗赋表颂数十篇，今多亡矣。

《文成五王传》：“安丰王猛子延明，博极群书，兼有文藻，
鸠集图籍万有馀卷，所著诗、赋、赞、颂、铭、诔三百馀篇。
又撰《五经宗略》《诗礼别义》，注《帝王世纪》及《列仙传》。又
以河间人信都芳工算术，引之在馆，撰《古今乐事》九
章十二图。又集《器准》九篇，芳别为之注，皆行于世。”
《献文六王传》：“高阳王子泰，泰兄端，字宣雅，美容貌，颇
涉”书史。泰弟叡，字子哲，轻忽荣利，爱翫琴书。

北海王详字季豫美姿容善举止高祖赐详玺《书》曰：
“比游神何业也。丘坟六籍何事非娱。”

彭城王勰字彦和敏而耽学不舍昼夜博综经史雅
好属文。

《孝文五王传》：废太子恂，诏诣代都入辞。高祖曰：“在途
当温读经籍，今日亲见吾也。”恂不好书，学在困踬，颇
知咎悔，恒读佛经，礼拜归心于善。

清河王怿，博涉经史，兼综群言，有文才，善谈理。
汝南王悦，好读佛经，览书史，为性不伦，俶傥难测。
《燕凤传》：燕凤，字子章，好学，博综经史，明习阴阳谶纬。
昭成素闻其名，使人以礼迎致之，以经授献明帝。太
宗世，与崔元伯、封懿、梁越等入讲经传，出议朝政。世
祖初，以旧勋赐爵平舒侯。

《崔元伯传》：“衡字伯玉，少以孝行著称。学崔浩书，颇亦
类焉。车驾巡狩，以衡为大都督。衡涉猎书史，陈备御
之方，便国利民之策，凡五十馀条。”

《穆崇传》：“罴子建，字晚兴，性通率，颇好文史。起家秘书
郎，稍迁直阁将军。”

《丰国》弟子弼，有风格，善自位置，涉猎经史，与长孙稚、
陆希道等齐名。

《贺狄干传》：狄干在长安幽闭，因习读书史，通《论语》《尚
书》诸经。举止风流，有似儒者。初，太祖普封功臣，狄干
虽为姚兴所留，遥赐爵襄武侯。

《高湖传》：“谧字安平，有文武才度。天安中，以功臣子召
入禁中，除中散，专典秘阁，肃勤不倦。高宗深重之，拜
秘书郎。谧以坟典残缺，奏请广访群书，大加缮写，由
是代京图籍，莫不审正。”

《封懿传》：“伟伯字君良，博学有才思。弱冠除太学博士，
每朝廷大议，伟伯皆预焉。雅为太保崔光、仆射游肇
所知赏，太尉清河王怿辟参军事。怿亲为《孝经解》，诂
命伟伯为难例九条，皆发起隐漏。伟伯又讨论《礼》《传》
《诗》《易》疑事数十条，儒者咸称之。寻将经始明堂，广集
儒学，议其制度，九五之论，久而不定。伟伯乃搜检经”
纬，上“《明堂图说》六卷，撰《封氏本录》六卷，并诗赋碑诔
杂文”数十篇。

《张济传》：济字士度，涉猎书传，清辩美仪容，太祖爱之。
《李先传》：先字容仁，少好学，善占相之术。太祖曰：“卿既
宿士，屡历名官，经学所通，何典为长？”先对曰：臣才识
愚暗，少习经史，年荒废忘，十犹通六。又问：兵法风角，
卿悉通不？先曰：“亦曾习读，不能明解。”太祖问先曰：“天
下何书最善，可以益人神智？”先对曰：“唯有经书，三皇
五帝治化之典，可以补王者神智。”又问曰：“天下书籍，
凡有几何，朕欲集之，如何可备？”对曰：“伏羲创制，帝王
相承，以至于今。世。传国记，天文秘纬，不可计数，陛下
诚欲集之，严制天下诸州郡县，搜索，备送主之所好，
集亦不难。”太祖于是班制，天下经籍稍集预字元凯，少为中书学生，聪敏彊识，涉猎经史。
《贾彝传》：“祯字叔愿，学涉经史。居丧以孝闻。”

《崔浩传》：“浩字伯渊，少好文学，博览经史，元象阴阳百
家之言，无不关综，研精义理，时人莫及。太宗初，拜博
士祭酒，爵武城子，常授太宗经书。每至郊祠，父子并
乘轩轺，时人荣之。太宗好阴阳术数，闻浩说《易》及《洪
范》五行，善之。因命浩筮吉凶，参观天文，考定疑惑。浩
综核天人之际，举其纲纪，诸所处决，多有应验，恒与”
军国大谋，甚为宠密。浩能为杂说，不长属文，而留心
于制度科律及经术之言，作家祭法，次序五宗蒸尝
之礼，丰俭之节，义理可观。性不好《老》《庄》之书，每读不
过数十行，辄弃之曰：“此矫诬之说，不近人情，必非《老
子》所作。老聃习《礼》，仲尼所师，岂设败法文书，以乱先
王之教？”袁生所谓“家人筐箧中物，不可扬于王庭也。”
太宗诏浩曰：“卿为吾撰《列王者治典》，并论其大要。”浩
乃著书二十馀篇，上推太初，下尽秦、汉变弊之迹，大
旨先以复五等为本。初，太祖诏尚书郎邓渊著《国记》
十馀卷，编年次事，体例未成。逮于太宗，废而不述。神
麚二年，诏集诸文人撰录《国书》，浩及弟览、高谠、邓颖、
晁继、范亨、黄辅等共参著作，叙成《国书》三十卷。世祖
以浩辅东宫之勤，赐缯絮布帛各千段。著作令史太
原闵湛、赵郡郗标素謟事，浩乃请立石铭，刊载国书，
并勒所注五经。浩赞成之，恭宗善焉。遂营于天郊东
三里，方百三十步，用功三百万乃讫。浩又上《五寅元
历表》曰：“太宗即位元年，敕臣解急就章、《孝经》《论语》《诗》
《尚书》《春秋》《礼记》《周易》，三年成讫，复诏臣学天文星历，
《易》式九宫，无不尽看。”至今三十九年，昼夜无废，专心
思书，忘寝与食，至乃梦共鬼争义，遂得周公、孔子之
要术。始知古人有虚有实，妄语者多，真正者少。自秦
始皇烧书之后，经典绝灭。汉高祖以来，世人妄造历
术者有十馀家，皆不得天道之正。大误四千，小误不
可言尽。臣愍其如此，是以前奏造历，今始成讫，谨以
“奏呈。”

《李顺传》：“顺字德正，博涉经史，有才策，知名于世。
希宗字景元，性宽和，仪貌雅丽，涉猎书传，有文才。
骞字希义，博涉经史，文藻冨盛。
太字季宁，涉猎书传，太尉行军员外郎。”

晔字季显，涉历书史。正光二年，南荆州刺史桓叔兴
叛入萧衍，持节督诸军讨叔兴，大破之。

晖宾弟山儒，少而清立，学涉群书。

同轨体貌魁岸，学综诸经，多所治诵，兼读释氏，又好
医术。年二十二，举秀才、射策，除奉朝请，领国子助教，
转著作郎，典仪注，修国史。迁国子博士，加征虏将军。
永熙二年，出帝幸平等寺，僧徒讲说，敕同轨论难，音
韵闲朗，往复可观，出帝善之。三年春，释菜，诏延公卿
学官于显阳殿，敕祭酒刘𫷷讲《孝经》，黄门李郁讲《礼
记》，中书舍人卢景宣解《大戴礼》、夏小正篇。时广招儒
学，引令预听。同轨经义素优，辩析兼美，而不得执经，
深为慨恨。太平中，转中书侍郎。兴和中，兼通直散骑
常侍，使萧衍。衍深耽释学，遂集名僧于爱敬、同泰二
寺讲《涅槃大品经》，引同轨预席，衍兼遣其臣并共观
听。同轨论难久之，道俗咸以为善。卢景裕卒，齐献武
王引同轨在馆教诸公子，甚嘉礼之。每旦入授，日暮
始归。缁素请业者，同轨夜为解说，四时恒尔，不以为
倦。

《刁雍传》：“雍字淑和，博览书传，性宽柔，好尚文典，手不
释书，明敏多智，凡所为诗赋颂论并杂文百有馀篇。
又汎施爱士，恬静寡欲，笃信佛道，著《教诫》二十馀篇，
以训导子孙。”

整字景智，少有大度，颇涉书史，解音律，轻财好施，交
结名胜，声酒自娱。

双字子山少好学兼涉文史雅为中山王英所知赏
拜西河太守。

《袁式传》：“式字季祖，汉司徒滂之后。是时朝仪典章，悉
出于浩，浩以式博于古事，每所草创，恒顾访之。式沈
靖乐道，周览书传，至于诂训仓雅，偏所留怀，作《字释》
未就。以天安二年卒，赠豫州刺史。”

《李宝传》：“敬安弟季安，粗涉书史。正光末，颢为关西都
督，引为长史，委以戎政，寻加骁骑将军。”

《陆俟传》：“希道字洪度，有风貌，美须髯，历览经史，颇有
文致。拜谏议大夫，以学关今古，参议新令，转廷尉少
卿。”

《薛辩传》：“谨字法顺，容貌魁伟，颇览史传，授河东太守。
太延初时，兵荒之后，儒雅道息，谨命立庠，教以《诗》《书》。
三农之暇，悉令受业。躬巡邑里，亲加考试。于是河汾
之地，儒道兴焉。”

《刘休宾传》：“子文晔有志尚，综览群书，轻财重义。”
《房法寿传》：“景先字光胄，幼孤贫，无资从师，其母自授
《毛诗》《曲礼》。年十二，请其母曰：‘岂可使兄佣赁以供景
先也，请自求衣，然后就学。母哀其小，不许，苦请从之。

值州’”将卒，不得对策，解褐太学博士。时太常刘芳、侍
中崔光，当世儒宗，叹其精博。光遂奏兼著作佐郎，修
国史。寻除司徒祭酒、员外郎。侍中穆绍又启景先撰
《世宗起居注》，景先作《五经疑问》百馀篇，其言该典，今
行于时。

《薛野传》：“昙庆弟昙宝，初补散骑。高祖诏昙宝采遗
书于天下，历侍御中散，直阁将军。”

《宇文福传》：“穆字朗兴，性刚烈有壮气，颇涉书史，好尚
功名。”

《韦阆传》：“荣绪字子光，颇涉文史，除员外散骑侍郎。”
《苏湛传》：“湛字景儁，少有器行，颇涉群书。”
《裴骏传》：“骏字神驹，小名皮，河东闻喜人。骏幼而聪慧，
亲表异之，称为神驹，因以为字。弱冠通涉经史，好属
文，性方检，有礼度，乡里宗敬焉。崔浩深器骏，目为三
河领袖。”

楷字孝则，善草书，颇涉文史。

《许彦传》：“琰弟玑。玑字仲衡。琰兄弟并通率，多与胜流
交游。又有博陵许赤虎，涉猎经史，善嘲谑。延兴中，著
作佐郎，与慕容白曜南讨。后使江南，应对敏捷。虽言
不典故，而南人颇称机辩滑稽焉。”

《卢元传》“道将字祖业涉猎经史风气蹇谔颇有文才
为一家后来之冠诸父并敬惮之彭城王勰任城王
澄皆虚襟相待所为文笔数十篇。”

道虔字庆祖，粗闲经史，兼通算术。

昶字叔达，小字师颜。学涉经史，早有时誉。

元明字幼章，涉历群书，兼有文义。风彩闲润，进退可
观。善自标置，不妄交游，饮酒赋诗，遇兴忘返。性好元
理，作《史子新论》数十篇，文笔别有集录。少时尝从乡
还，途遇相州刺史中山王熙。熙博识之士，叹曰：“卢郎
有如此风神，唯须诵《离骚》，饮美酒，自为佳器。”遂留之
三月，赠帛及马而别。

《高允传》：“允字伯恭，性好文学，担笈负书，千里就业，博
通经史，天文术数，尤好《春秋》《公羊》。世祖舅阳平王杜
超表允等分诣诸州，共平狱事，以清平获赏。府解还
家教授，受业者千馀人。后诏允与司徒崔浩述成国
记，以本官领著作郎。时著作令史闵湛郗檦性巧佞，
为浩信待。见浩所注《诗》《论语》《尚书》《易》，上疏言：马、郑、王、
贾虽注述《六经》，并多疏谬，不如浩之精微。乞收境内
诸书，藏之秘府，班浩所注，命天下习业，并求敕浩注
《礼传》，令后生得观正义。”浩亦表荐湛有著述之才。既
而劝浩刊所撰国史于石，用垂不朽，欲以彰浩直笔
之迹。允闻之，谓著作郎宗钦曰：“闵湛所营，分寸之间，
恐为崔门万世之祸，吾徒无类矣。”未几而难作。允恂
恂善诱，诲人不倦昼夜，手常执书吟咏，寻览所制诗
赋诔、颂、箴、论、表赞、《左氏公羊释》《毛诗拾遗》、论、《杂解》、议，
《何郑膏肓》事，凡百馀篇，别有集行于世。允明算法，为
《筭术》三卷。

允子怀，怀子绰，字僧裕，少孤，恭敏自立，身长八尺，腰
带十围，沈雅有度量，博涉经史。

初，允所引刘模者，长乐信都人也，颇涉经籍，微有注
疏之用。允领秘书，典著作，选为挍书郎；允修撰《国记》，
与俱缉著。常令模持管籥，每日同入史阁，接膝对筵，
属述时事。

《李灵传》“籍之字修远性谨正粗涉书史历员外郎给
事中。”

《赵逸传》：“逸字思群，性好坟素，白首弥勤，年逾七十，手
不释卷，凡所著述诗赋铭颂五十馀篇。”

琰元孙翼，粗涉《书传》，通率有器艺。

《胡方回传》：“方回，安定临泾人。父义周，姚泓黄门侍郎。
方回，赫连屈丐中书侍郎。涉猎史籍，辞彩可观，为《屈
丐统万城铭》《蛇祠碑》诸文，颇行于世。世祖赐爵临泾
子。朝贤并爱重之。”

《胡叟传》：“叟字伦许，少聪敏，年十三，辨疑释理，知名乡
国。其意之所悟，与成人交论，鲜有屈焉。及披读群籍，
再阅于目，皆诵于口。好属文，既善为典雅之词，又工
为鄙俗之句。入长安观风化，隐匿名行，惧人见知。时
京兆韦祖思少阅典籍，多蔑时辈，知叟至，召而见之。
祖思习常侍叟不足，叟聊与叙温凉，拂衣而出。祖思”
固留之，曰：“当与君论天人之际，何遽而反乎？”叟对曰：
“论天人者，其亡久矣。与君相知，何夸言若是！”遂不坐
而去。

《宋繇传》：“繇字体业，敦煌人也。少而有志尚喟然谓妹
夫张彦曰：‘门户倾覆，负荷在繇，不衔胆自厉，何以继
承先业’？”遂随彦至酒泉，追师就学，闭室诵书，昼夜不
倦，博通经史，诸子群言，靡不览综。吕光时举秀才，西
奔李暠。历位通显，家无馀财，雅好儒学，虽在兵难之
间，讲诵不废。每闻儒士在门，常倒屣出迎，停寝政事，
引谈经籍，尤明断决，事亦无滞也。沮渠蒙逊平酒泉，
于繇室得书数千卷，盐米数十斛而已。蒙逊叹曰：“孤
不喜克李歆，欣得宋繇耳。”世祖拜繇为河西王右丞相，赐爵清水公。

稚字季预，师事安邑李绍伯，受诸《经》传。

《宗钦传》：“钦字景若。少而好学，有儒者之风。博综群言。
声著河右。在河西撰《蒙逊记》十卷。”

《阚骃传》：“骃字元阴，博通经传，聪敏过人，三史群言，经
目则诵，时人谓之宿读。注王朗《易传》，学者藉以通经。
撰《十三州志》行于世。蒙逊重之，常侍左右，访以政治
损益。拜秘书考课郎中，给文吏三十人，典校经籍，刊
定诸子三千馀卷。”

《刘昺传》：“昺字延明，隐居酒泉，不应州郡之命，弟子受
业者五百馀人。李暠私署征为儒林祭酒从事中郎。
暠好尚文典，书史穿落者，亲自补治。昺时侍侧前请
代暠，暠曰：‘躬自执者，欲人重此典籍。吾与卿相值，何
异孔明之会’？元德迁抚夷护军，虽有政务，手不释卷。
暠曰：‘卿注记篇籍，以烛继昼，白日且然，夜可休息’。昺”
曰：“不知老之将至，孔圣称焉。昺何人斯，敢不如此！”昺
以三史文繁，著《略记》百三十篇，八十四卷，《凉书》十卷，
《敦煌实录》二十卷，《方言》三卷、《靖恭堂铭》一卷，注《周易》
《韩子人物志》《黄石公三略》，并行于世。

《索敞传》：“敞字巨振，为刘昺助教，专心经籍，尽能传昺
之业。凉州平，入国，以儒学见拔为中书博士。笃勤训
授，肃而有礼。”

《阴仲达传》：“遵和兄子道方，性和雅，颇涉书传，深为李
儁所知赏。”
《李孝伯传》：“孝伯少传父业，博综群言，美风仪，动有法
度。”

玚字琚罗。涉历史传，颇有文才，气尚豪爽。每谓弟郁
曰：“士大夫学问稽博古今而罢，何用专经为老博士
也！”

郁字永穆，好学沈静，博通经史。自著作佐郎为广平
王怀友，怀深相礼遇。时学士徐遵明教授山东，生徒
甚盛，怀征遵明在馆，令郁问其《五经》义例十馀条，遵
明所答数条而已。稍迁国子博士。自国学之建，诸博
士率不讲说，朝夕教授，惟郁而已。谦虚雅宽，甚有儒
者之风。迁廷尉少卿，加冠军将军，转通直散骑常侍。
建义中，以兄玚卒，遂抚育孤侄，归于乡里。永熙初，除
散骑常侍、大将军、左光禄大夫，兼都官尚书，寻领给
事黄门侍郎。三年春，于显阳殿讲《礼》，诏郁执经，解说
不穷，群难锋起，无废谈笑。出帝及诸王公凡预听者，
莫不嗟善。

《高闾传》：“闾字阎士，早孤，少好学，博综经史，文才儁伟，
下笔成章。”

《游明根传》：“明根子肇，字伯始，高祖赐名焉。幼为中书
学生，博通经史及苍雅说林。高祖初，为内秘书侍御
中散。肃宗即位，迁尚书右仆射。肇外宽柔，内刚直，耽
好经传，手不释书。治《周易》《毛诗》，尤精三礼，为《易集解》，
撰《冠婚仪》《白珪论》、诗赋表启凡七十五篇，传于世。”
《刘芳传》：“芳字伯文，虽处穷窘之中，而业尚贞固，聪敏
过”人，笃志坟典。昼则佣书以自资给，夜则读诵，终夕
不寝。撰郑元所注《周官仪礼音》、干宝所注《周官音》、王
肃所注《尚书音》、何休所注《公羊音》、范甯所注《穀梁音》、
韦昭所注《国语音》、范晔《后汉书音》各一卷，《辨类》三卷，
《徐州人地录》二十卷，“《急就篇续注音义证》三卷，《毛诗
笺音义证》”十卷，《礼记义》十卷，《周官仪礼义证》各五卷
骘字子昇，少有风气，颇涉文史，弱冠见庄帝于显阳
殿，问以边事，骘应对闲敏，帝善之。

懋字仲华，聪敏好学，博综经史，善草隶书，多识奇字。
世宗初入朝，拜员外郎，累迁太尉司马。诗诔赋颂及
诸文笔，见称于时。又撰诸器物造作之始十五卷，名
曰《物祖》。

《郑羲传》：“长子懿，字景伯。涉历经史，善当世事，为高祖
所器遇。”

懿弟道昭，字僖伯。少而好学，综览群言，好为《诗赋》，凡
数十篇。

子严祖，“颇有风仪，粗观文史，轻躁薄行，不修士业。”
《崔辩传》：“辩字神通，博陵安平人。学涉经史，威仪整峻，
显祖征拜中书博士，武邑太守。政事之馀，专以勤学
为务。”

巨伦字孝宗。幼孤，及长，历涉经史，有文学武艺。
《崔挺传》：“挺字双根。少敦学业，多所览究，家徒壁立，手
不释卷。”

孝政字季让。十岁挺亡，“号哭不绝，见者为之悲伤。操
尚贞立，博洽经史，雅好辞赋，丧记之礼，特所留情。
宣伯弟子朗，美容貌，涉猎经史，少温厚，有风尚。”
《刘昶传》：“昶字休道，义隆第九子也。昶虽学不渊洽，略
览子史，前后表启，皆其自制，朝廷嘉重之。”

《程骏传》：骏字𬴊驹，性机敏好学，昼夜无倦。皇兴中，除
高密太守。尚书李敷奏：“骏实史才，方伸直笔，千里之
任，十室可有。请留之数载，以成前籍，后授方伯。”从之。
显祖屡引骏论《易》《老》之义，顾谓群臣曰：“朕与此人言，
意甚开畅《毕众敬传》：子元宾，少而豪侠，有武干，涉猎书史，为刘
骏正员将军。

祖朽身长八尺腰带十围历涉经史好文咏善与人
交。

祖彦字修贤。涉猎《书传》，风度闲雅，为时所知。

《李彪传》：“彪字道固，少孤贫，有大志，笃学不倦。初受业
于长乐监伯阳，伯阳称美之。晚与渔阳高悦、北平阳
尼等将隐于名山，不果而罢。悦兄闾博学高才，家富
典籍，彪遂于悦家手抄口诵，不暇寝食。既而还乡里。
平原王叡年将弱冠，雅有志业，娶东徐州刺史博陵
崔鉴女，路由冀相，闻彪名而诣之，修师友之礼，称之”
于郡，遂举孝廉，至京师，馆而受业焉。高闾称之于朝
贵，李冲礼之甚厚。彪深宗附，高祖，初为中书教学博
士，后假员外散骑常侍、建威将军、卫国子，使于萧赜，
迁秘书丞，参著作事。自成帝以来至于太和，崔浩、高
允，著述国书，编年序录，为《春秋》之体，遗落时事，三无
一存。彪与秘书令高祐始奏从迁、固之体，创为纪、传、
表、志之目焉。彪在秘书岁馀，史业竟未及就，然区分
书体，皆彪之功。述《春秋三传》，合成十卷。其所著诗、颂、
赋诔章奏杂笔百馀篇，别有集。

彪有女幼而聪，令彪每奇之，教之书学，读诵经传。尝
窃谓所亲曰：“此当兴我家，卿曹容得其力。”彪亡后，世
宗闻其名，召为婕妤，以礼迎引。婕妤在宫，常教帝妹
书，诵授经史，后宫咸师宗之。世宗崩，为比丘尼，通习
经义，法座讲说，诸僧叹重之。

《王肃传》：“肃字恭懿，少而聪辩，涉猎经史，颇有大志。仕
萧赜，历著作郎，秘书丞。肃自谓礼《易》为长，亦未能通
其大义也。父奂及兄弟并为萧赜所杀，肃自建业来
奔。是岁太和十七年也。”

肃弟秉，字文政。涉猎书史，微有兄风。

《郭祚传》：“祚字季祐，少而孤贫，涉历经史，习崔浩之书，
尺牍文章，见称于世。”

“景尚字思和，涉历书传，晓星历占候，言事颇验。”
《张彝传》：“彝字庆宾，性公强，有风气，历览经史。”

《邢峦传》：“峦字洪宾。少而好学，负帙寻师。家贫厉节。遂
博览书传。有文才干略。”

峦弟晏，字幼平。美风仪，博涉经史，善谈释老，雅好文
咏。

《李平传》：“平字昙定，顿丘人也。彭城王嶷之长子。少有
大度。及长，涉猎群书，好礼《易》，颇有文才。太和初，拜通
直散骑侍郎，高祖礼之甚重。”

《崔亮传》：“亮字敬儒，家贫，佣书自业。时陇西李冲当朝
任事，亮从兄光往依之，谓亮曰：‘安能久事笔砚，而不
往托李氏也？彼家饶书，因可得学。亮曰：‘弟妹饥寒，岂
可独饱？自可观书于市，安能看人眉睫乎’？光言之于
冲，冲召亮与语，因谓亮曰：‘比见卿先人《相命论》，使人
胸中无复怵迫之念，今遂亡本，卿能记之不’？亮即为
诵之，涕泪交零，声韵不异，冲甚奇之，迎为馆客’。”
《崔光传》：“光本名孝伯，字长仁，高祖赐名焉，东清河鄃
人也。光年十七，随父徙代，家贫好学，昼耕夜诵，佣书
以养父母。太和六年，拜中书博士，转著作郎，与秘书
丞李彪参撰国书，迁中书侍郎，给事黄门侍郎。甚为
高祖所知待，常曰：孝伯之才，浩浩如黄河东注，固今
日之文宗也。”以参赞迁都之谋，赐爵朝阳子，拜散骑
常侍，黄门、著作如故。又兼太子少傅。寻以本官兼侍
中，使持节为陕西大使，巡方省察所经，述叙古事，因
而赋诗三十八篇。世宗即位，正除侍中。初，光与李彪
共撰国书，太和之末，彪解著作，专以史事任光。彪寻
以罪废。世宗居谅暗，彪上表求成《魏书》，诏许之。彪遂
以白衣于秘书省著述。光虽领史官，以彪意在专功，
表解侍中著作以让彪。世宗不许。迁太常卿，领齐州
大中正。熙平元年二月，大师高阳王雍等奏举光授
肃宗经。灵太后临朝，每于后园亲执弓矢，光乃表上
《中古妇人文章》，因以致谏，上《妇人文章录》一帙。神龟
元年夏，光表：“《石经》之作，起自炎刘，继以曹氏《典论》，初
乃三百馀载，计末向二十纪矣。经石弥减，文字增缺。
职忝胄教，参掌经训，不能缮修颓坠，兴复生业，倍深
惭耻。今求遣国子博士一人堪任干事者，专主周视，
驱禁田牧，制其践秽，料阅碑牒，所失次第，量厥补缀。”
诏曰：“此乃学者之根源，不朽之永格。垂范将来，宪章
之本，便可一依公表。”光乃令国子博士李郁与助教
韩神固、刘燮等勘校《石经》，其残缺者，计料石功并字
多少，欲补治之。于后灵太后废，遂寝。正光二年春，肃
宗亲释奠国学，光执经南面，百寮陪列。光年耆多务，
疾病稍增，而自彊不已。常在著作，疾笃不归。疾甚，敕
子侄等曰：“吾荷先帝厚恩，位至于此，史功不成，殁有
遗恨。”初，光太和中，依宫商角徵羽本音而为《五韵诗》，
以赠李彪，彪为十二次诗，以报光。光又为《百三郡国
诗》以答之，国别为卷，为百三卷焉。光崇信佛法，礼拜
读诵，老而逾甚，终日怡怡，未曾恚忿。曾于门下省昼
坐读经，有鸽飞集膝前，遂入于怀，缘臂上肩，久之乃去。道俗赞咏诗颂者数十人。每为沙门，朝贵请讲《维
摩十地经》，听者常数百人，即为《二经义疏》三十馀卷。
识者知其疏略，以贵重为后坐。〈疑〉于讲次，凡所为诗、
赋、铭、赞、诔、颂、表、启数百篇，五十馀卷，别有集。

鸿字彦鸾。少好读书，博综经史，撰《十六国春秋》，勒成
百卷。子元奏其父书曰：“臣亡考鸿，不殒家风，式缵世
业，古学克明，在新必镜。多识前载，博极群书，史才冨
洽，号称籍甚。”

《甄琛传》：“琛字思伯，少敏悟，颇学经史，称有刀笔，而形
貌短陋，鲜风仪。举秀才，入都积岁，颇以奕棋弃日，至
乃通夜不止，手下苍头，常令秉烛，或时睡顿，大加其
杖，如此非一。奴后不胜楚痛，乃白琛曰：郎君辞父母，
仕宦京师，若为读书执烛，奴不敢辞罪，乃以围棋，日
夜不息，岂是向京之意，而赐加杖罚，不亦非理。琛惕”
然惭感，遂从许叡、李彪假书研习，闻见益优。太和初，
拜中书博士。所著文章，鄙碎无大体，时有理诣。《磔四
声》《姓族废兴》《会通》《缁素》三论，及《家诲》二十篇，《笃学文》
一卷，颇行于世。

琛从父弟密，字叔雍。清谨少嗜欲，颇涉书史。疾世俗
贪竞，干没荣宠，作《风赋》以见意。

《高聪传》：“聪字僧智。涉猎经史，颇有文才。所作文笔二
十卷，别有集。”

《崔休传》：“休字惠盛，好学，涉历书史公事，军旅之隙，手
不释卷。崇尚先达，爱接后来，常参高祖侍席，礼遇次
于宋郭之辈。”

《裴延儁传》：“延儁字平子，涉猎坟史，颇有才笔，举秀才，
射策高第。世宗专心释典，不事坟籍，延儁上疏谏曰：
臣闻有尧文思，钦明稽古；妫舜体道，慎典作圣。汉光
神叡，军中读书；魏武英规，马上翫籍。先帝天纵多能，
克文克武，营迁谋伐，手不释卷。良以经史义深，补益
处广，虽则劬劳，不可暂辍。斯乃前王之美实，后王之”
水镜，善足以遵，恶足以诫也。陛下道悟自深，渊鉴独
得，昇法座于宸闱，释觉善于日宇，凡在听瞩，尘蔽俱
开。然《五经》治世之模，《六籍》轨俗之本，盖以训物有渐，
应时匪妙，必须先麤后精，乘近即远。伏愿经书互览，
孔释兼存，则内外俱周，真俗斯畅。

延儁从祖弟仲规，少好经史，颇有志节。
景融字孔明，永安中，秘书监李凯以景融才学，启除
著作佐郎。诏撰《四部要略》，令景融专典，竟无所成。所
作文章，别有集录。又造邺都、《晋都赋》云。

《刘藻传》：“藻字彦先，涉猎群籍，美谈笑，善与人交，饮酒
至一石不乱。”

《傅永传》：“永字修期，年二十馀，有友人与之书而不能
答，请于洪仲。洪仲深让之而不为报。永乃发愤读书，
涉猎经史，兼有才笔。”

《裴叔业传》：“蔼之字幼重，性轻率，好琴书。”

植字文远，叔业兄叔宝子也。少而好学，览综经史。
粲字文亮，性好释学，亲升讲座，虽持义未精，而风韵
可重，但不涉经史，终为知音所轻。时河东人柳元达
颇涉经史，曾著《大夫论》，又著《丧服论》。

《王世弼传》：“世弼魁岸有壮气，善草隶书，好爱坟典。”
《江悦之传》：“安世，苻坚丞相王猛之元孙也，历涉书传，
敏于人间。”

《阳尼传》：“尼字景文，北平无终人。少好学，博通群籍，与
上谷侯天护、顿丘李彪同志齐名。幽州刺史胡泥以
尼学艺文雅，乃表荐之，征拜秘书著作郎。奏佛道宜
在史录。后改中书学，为国子学。时中书监高闾、侍中
李冲等以尼硕学博识，举为国子祭酒。高祖尝亲在
苑堂讲诸经典，诏尼侍听，赐帛百匹。尼有书数千卷”，
所造《字释》数十年未就而卒。其从孙太学博士承庆
遂撰为《字统》二十卷，行于世。

藻字景德，少孤，有雅志，涉猎经史。太和初，举秀才，射
策高第。

固字敬安，性俶傥，不拘小节。少任侠，好剑客，弗事生
产。年二十六，始折节好学，遂博览篇籍，有文才。著《演
赜赋》，又作《剌谗嫉嬖幸诗》。

《贾思伯传》：“思伯弟思同，字士明，少厉志，雅好经史。”
《曹世表传》：“世表字景昇，少丧父，举止有礼度，性雅正，
工尺牍，涉猎群书。与武威贾思伯、范阳卢同、陇西辛
雄等并相友善。侍中崔光乡里贵达，每称美之。”
《朱元旭传》：“元旭，字君昇，颇涉子史，开解几案，无风操，
俛仰随俗，性多机数，自容而已。”

《张烈传》：“烈字徽仙，少孤贫，涉猎经史，有气概。时青州
有崔徽伯、房徽叔，与烈并有令誉，时人号曰‘三徽’。”
烈弟僧皓，字山客，历涉群书，工于谈说，有名当世。
《宋翻传》：道屿少而敏儁，世宗初，以才学被召，与秘书
丞孙惠蔚典校群书，考正同异。

《辛雄传》：“雄字世宾，有孝性，颇涉书史，好刑名，廉谨雅
素，不妄交友。”

雄从父兄纂，字伯将。学涉文史，温良雅正。

雄族祖琛，字僧贵。宽雅有度量，涉猎经史，喜愠不形于色。当官奉法，在所有称。

《羊深传》：“深字文渊，早有风尚，学涉经史，好文章，兼长
几案。”

《高崇传》：“崇子谦之，字道让，少事后母李有孝闻，李亦
有抚育，过于己生。论者两重之。及长，屏绝人事，专意
经史，天文、算历图纬之书，多所该涉，日诵数千言。好
文章，留意老、《易》。所著文章百馀篇，别有集录。妻中山
张氏，明识妇人也。教劝诸子从师受业，常诫之曰：‘自
我为汝家妇，未见汝父一日不读书。汝等宜各修勤，
勿替先业’。”

谦之子绪，字叔宗，明悟好学。谦之常谓人曰：“兴吾门
者，当是此儿。”及长，涉猎书传，好文咏。

谦之弟恭之，字道穆。学涉经史，非名流儁士，不与交
结。

《孙绍传》：“绍字世庆，少好学，通涉经史，颇有文才，阴阳
术数，多所贯涉。”

《张普惠传》：“普惠字洪赈，常山九门人。身长八尺，容貌
魁伟。父晔，为齐州中水县令。随父之县，受业齐士，专
心坟典，克厉不息。及还乡里，就程元讲习，精于三礼，
兼善春秋，百家之说，多所窥览，诸儒称之。太和十九
年，为主书，带制局监，颇为高祖所知。”

《范绍传》：绍字始孙，敦煌龙勒人。少而聪敏，年十二，父
命就学，师事崔光，以父忧废业。母又诫之曰：“汝父卒
日，令汝远就崔生，希有成立。今已过期，宜遵成命。”绍
还赴学，太和初，充太学生，转算生，颇涉经史。十六年，
高祖选为门下通事令史，迁录事，令掌奏文集。高祖
善之。

《鹿悆传》：“悆字永吉，好兵书阴阳释氏之学。”

《山伟传》。“伟字仲才。爱尚文史。老而弥笃。”

《李琰之传》：“琰之字景珍，小字默蠡，早有盛名，时人号
曰神童。李彪启兼著作郎，修撰国史。少机警，善谈，经
史百家无所不览，朝廷疑事，多所访质，云崔博而不
精，刘精而不博，我既精且博，学兼二子。谓崔光、刘芳
也。论者许其博，未许其精，当时物议，咸共宗之。又自
夸文章，从姨兄常景笑而不许。每休闲之际，恒闭门”
读书，不交人事。尝谓人曰：“吾所以好读书，不求身后
之名，但异见异闻，心之所愿，是以孜孜搜讨，欲罢不
能，岂为声名劳七尺也？此乃天性，非为力强。”前后再
居史职，无所编缉。安丰王延明博闻多识，每有疑滞，
恒就琰之辨析，自以为不及也。

《祖莹传》：“莹字元珍，范阳遒人也。年八岁能诵《诗》《书》。十
二为中书学生。时中书博士张天龙讲《尚书》，选为都
讲，生徒悉集，莹夜读书劳倦，不觉天晓，催讲既切，遂
误持同房生赵郡李孝怡曲礼卷上座，博士严毅不
敢还取，乃置礼于前，诵《尚书》三篇，不遗一字。讲罢，孝
怡异之，向博士说，举学尽惊。后高祖闻之，召入令诵”
《五经章句》，并陈大义，帝嗟赏之。莹出后，高祖戏卢昶
曰：“昔流共工于幽州北裔之地，那得忽有此子？”昶对
曰：“当是才为世生。”以才名拜太学博士。莹以文学见
重，常语人云：“文章须自出机杼成一家风骨，何能共
人同生活也？”盖讥世人好偷窃他文以为已用，而莹
之笔札，亦无乏天才，但不能均调玉石兼有，制裁之
体，减于袁常焉。性爽侠，有节气。士有穷厄，以命归之，
必见存拯，时亦以此多之。其文集行于世。

《常景传》：“景字永昌，少聪敏，初读《论语》《毛诗》，一受便览。
及长，有才思，雅好文章，廷尉公孙良举为律博士，高
祖亲得其名，既而用之。后为门下录事，太常博士。延
昌初，受敕撰门下诏书，凡四十卷。后又敕撰太和之
后，朝仪已施行者，凡五十馀卷。正光初，肃宗以讲学
之礼于国子寺，司徒崔光执经，敕景与董绍、张彻、冯”
元兴、王延业、郑伯猷等俱为录义，事毕，又行释奠之
礼，并诏百官作《释奠诗》，时以景作为美。景自少至老，
耽好经史，玩爱文词，若遇新异之书，殷勤求访，或复
质买，不问价之贵贱，必以得为期。景所著述数百篇，
见行于世。删正晋司空张华《博物志》，及撰《儒林》《列女
传》各数十篇。

《外戚传》：“冯熙字晋昌，长乐信都人，文明太后之兄也。
年十二始就博士学问，从师受孝经、《论语》，好阴阳兵
法。除洛州刺史。洛阳虽经破乱，而旧三字石经宛然
犹在，至熙与常伯夫相继为州，废毁分用，大至颓落。
熙信佛法，自出家财，在诸州镇建佛图精舍，合七十
二处，写一十六部一切经，延致名德沙门，日与讲论”，
精勤不倦。所费亦不赀。熙二子诞、修。

诞字思政，修字宝业，皆姿质妍丽，年才十馀岁，文明
太后俱引入禁中，申以教诫。然不能习读经史，故兄
弟并无学术。

《儒林传序》：“高祖钦明稽古，笃好坟典，坐舆据鞍，不忘
讲道。刘芳、李彪诸人以经书进，崔光、邢峦之徒以文
史达，其馀涉猎典章，阅历词翰，莫不縻以好爵，动贻
赏眷。于是斯文郁然，比隆周、汉。”

《儒林传》：“梁越字元览，新兴人也。少而好学，博综经传无所不通。”

梁祚北地泥阳人笃志好学，历治诸经姊适范阳李
氏遂携家人居于蓟积十馀年虽羇旅贫窘而著述
不倦恒时相请屈与。《论语》经史为统万镇司马，征为
散令撰并陈寿《三国志》名曰：《国统》。又作《代都赋》颇行
于世。

平恒字继叔耽勤诵读研综经籍钩深致远多所博
闻自周以降暨于魏世，帝王传代之由贵臣升降之
绪，皆撰录品第，商略是非，号曰：《略注》，合百馀篇好事
者览之咸以为善焉时高允等为著作佐郎虽才学
互有短长然俱为称职允每称博通经籍无过恒也。
恒常忿其世衰，乃别构精庐，并置经籍于其中，一奴
“自给，妻子莫得而往。”

陈奇字修奇少孤家贫爱翫经典博通坟籍高允与
奇仇温古籍嘉其远致称奇通识非凡学所窥
常爽字仕明笃志好学博闻彊识明习纬候五经百
家多所研综。

刘献之，博陵饶阳人也。少而孤贫，雅好诗、传。曾受业
勃海程元，后遂博观众籍，见名法之言，掩卷而笑曰：
“若使杨、墨之流不为此书，谁知其小也！”曾谓其所亲
曰：“观屈原《离骚》之作，自是狂人，死其宜矣。”六艺之文，
虽不悉注，然所摽宗旨，颇异旧义。撰《三礼大义》四卷，
《三传略例》三卷，注《毛诗序义》一卷，今行于世。并《章句
疏》三卷。注《涅槃经》。未就而卒。

刘兰，武邑人。家贫无以自资，且耕且学。三年之后，便
白其兄。兰欲讲书，兄笑而听之，为立黉舍，聚徒二百。
先是，张吾贵所解说，不本先儒，惟兰推经传之由，本
注者之意，参以纬候及先儒旧事，甚为精悉。瀛州刺
史裴植征兰讲书于城南馆，生徒甚盛，海内称焉。
孙惠蔚，字叔炳。年十五，粗通《诗》《书》及《孝经》《论语》。十八，
师董道季讲《易》，十九师程元读《礼经》及《春秋》三传。周
流儒肆，有名于冀。入东观，见典籍未周，乃上疏曰：“臣
闻圣皇之御世也，必幽赞人经，参天贰地，宪章典故，
述遵鸿猷。故《易》曰：‘观乎天文以察时变，观乎人文以
化成天下’。然则六经百氏，图书秘籍，乃承天之正术，
治人之贞范。是以温柔疏远，《诗》《书》之教；恭俭易良，礼
乐之道，《爻彖》以精微为神，《春秋》以属辞为化，故大训
炳于东序，艺文光于麟阁。斯实太平之枢宗，胜残之
要道，有国之灵基，帝王之盛业，安上靖民，敦风美俗，
其在兹乎！”及秦弃学术，礼经泯绝。汉兴求访，典文载
举，先王遗训，灿然复存。暨光武拨乱，日不暇给，而入
洛之书二千馀两。魏晋之世，尤重《典坟》，收亡集逸，九
流咸备。观其鸠阅史篇，访购经论，纸竹所截，略尽无
遗。臣学阙通儒，思不及远，徒循章句，片义无立。而慈
造曲覃，厕班秘省，忝官承乏，惟书是司。而观阁旧典，
先无定目，新故杂糅，首尾不全，有者累帙数“十，无者
旷年不写。或篇第褫落，始末沦残；或文坏字误，谬烂
相属。篇目虽多，全定者少。臣请依前丞臣卢昶所撰
《甲乙新录》，欲裨残补阙，损并有无，校练句读，以为定
本。次第均写，永为常式。其省先无本者，广加推寻，搜
求令足。然经记浩博，诸子纷纶，部帙既多，章篇纰缪，
当非三校书岁月可了。今求令四门博士及在京儒
生四十人，在秘书省专精校考，参定字义。如蒙听许，
则典文允正，群书大集。”诏许之。

刁冲字文朗学通诸经遍修郑说阴阳图纬算数天
文风气之书莫不关综当世服其精博。

李同轨赵郡高邑人学综诸经多所治诵兼读释氏。
又好医术。

李业兴，上党长子人也。少耿介，志学精力，负帙从师，
不惮勤苦，耽思章句，好览异说。晚乃师事徐遵明于
赵、魏之间。时有渔阳鲜于灵馥，亦聚徒教授，而遵明
声誉未高，著录尚寡。业兴乃诣灵馥黉舍，类受业者。
灵馥乃谓曰：“李生久逐羌博士，何所得也？”业兴默尔
不言。及灵馥说《左传》，业兴问其大义数条，灵馥不能
对，于是振衣而起曰：“羌弟子正如此耳。”遂便径还。自
此灵馥生徒倾学而就遵明，遵明学徒大盛，业兴之
为也。后乃博涉百家，图纬风角，天文占候，无不详练。
尤长算历，举孝廉，为校书郎。后永熙三年二月，出帝
释奠，业兴与魏季景、温子昇、窦瑗为摘句。后入为侍
读。迁邺之始，起部郎中辛术奏曰：“今皇居徙御，百度
创始，营构一兴，必宜中制，上则宪章前代，下则模写
洛京。今邺都虽旧，基址毁灭，又图记参差，事宜审定。
臣虽曰职司，学不稽古，国家大事，非敢专之。通直散
骑常侍李业兴，硕学通儒，博闻多识，万门千户，所宜
访询。今求就之披图案记，考定是非，参古杂今，折中
为制。”诏从之。天平四年，与兼骑常侍李谐、兼吏部郎
卢元明使萧衍。衍散骑常侍朱异问业兴曰：“魏洛中
委粟山是南郊邪？”业兴曰：“委粟是圆丘，非南郊。”异曰：
“北间郊、丘异所，是用郑义。我此中用王义。”业兴曰：“然，
洛京郊丘之处专用郑解。”异曰：“若然，女子逆降傍亲，
亦从郑义不？”业兴曰：“此之一事，亦不专从。若卿此间用王义，除禫应用二十五月，何以王俭丧礼，禫用二
十七月也？”异遂不答。业兴曰：“我昨见明堂，四柱方屋，
都无五九之室，当是裴𬱟所制。明堂上圆下方，裴唯
除室耳，今此止不圆，何也？”异曰：“圆方之说，经典无文，
何怪于方？”业兴曰：“圆方之言，出处甚明，卿自不见。见
卿钦梁主《孝经》义，亦云上圆下方。卿言岂非自相矛
楯？”异曰：“若然，圆方竟出何经？”业兴曰：“出《孝经援神契》。”
异曰：“纬候之书，何用信也？”业兴曰：“卿若不信，《灵威》《仰
叶》《光纪》之类，经典亦无出者，卿复信不？”异不答。萧衍
亲问业兴曰：“闻卿善于经义，儒元之中，何所通达？”业
兴曰：“少为书生，止读五典，至于深义，不辨通释。”衍问：
“《诗》《周南》，王者之风，系之周公；《召南》仁贤之风系之召
公。何名为系？”业兴对曰：“郑注《仪礼》云：‘昔太王、王季居
于岐阳，躬行《召南》之教，以兴王业。及文王行今《周南》
之教，以受命作邑于酆，分其故地，属之二公，名为系’”
衍又问：“若是故地，应自统摄，何由分封二公？”业兴曰：
“文王为诸侯之时，所化止本国，今既登九五之尊，不
可复守诸侯之地，故分封二公。”衍又问：“乾卦初称潜
龙，二称见龙，至五飞龙，初可名为虎。问意小乖。”业兴
对：“学识肤浅，不足仰酬。”衍又问：“《尚书》正月上日，受终
文祖，此是何正？”业兴对：“此是夏正月。”衍言：“何以得知？”
业兴曰：“案《尚书中候运行篇》云：‘日月营始’，故知夏正。”
衍又问：“尧时以何月为正？”业兴对：“自尧以上，书典不
载，实所不知。”衍又云：“寅宾出日，即是正月。日中星鸟，
以殷仲春，即是二月。此出《尧典》，何得云尧时，不知用
何正也？”业兴对：“虽三正不同，言时节者，皆据夏时正
月。《周礼》仲春二月，会男女之无夫家者。虽自《周书》，月
亦夏时。尧之日月亦当如此。但所见不深，无以辨析
明问。”衍又曰：“《礼》，原壤之母死，孔”子助其沐椁。原壤叩
木而歌曰：“久矣不托音。狸首之斑然，执女手之卷然。
孔子圣人，而与原壤为友。”业兴对孔子即自解，言亲
者不失其为亲，故者不失其为故。又问：“原壤何处人？”
业兴对曰：“《郑注》云：‘原壤，孔子幼少之旧，故是鲁人’。”又
问：“孔子圣人，所行必可法。原壤不孝，有逆人伦，何以
存故旧之小节，废不孝之大罪。”业兴对曰：“原壤所行，
事自彰著，幼少之交，非是今始，既无大故，何容弃之？
孔子深敦故旧之义，于理无失。”衍又问：“孔子圣人，何
以书原壤之事，垂法万代？”业兴对曰：“此是后人所录，
非孔子自制，犹合葬于防。如此之类，《礼记》之中，动有
百数。”衍又问：“《易》曰‘太极是有无’？”业兴对：“所传《太极》，是
有，素不元学，何敢辄酬？”还兼散骑常侍，加中军大将
军。业兴爱好坟籍，鸠集不已，手自补治，躬加题帖。其
家所有，垂将万卷，览读不息，多有异闻，诸儒服其渊
博。

《文苑传》：“温子昇字鹏举，初受学于崔灵恩、刘兰，精勤
不倦。长乃博览百家，文章清婉。为广阳王渊贱客，在
马坊教诸奴子书，作《侯山祠堂碑文》。常景见而善之，
故诣渊谢之。景曰：‘顷见温生’。渊怪问之，景曰：‘温生是
大才士’。渊由是稍知之。太尉长史宋游道又为集其
文笔为三十五卷。”

《文苑传》：“封肃字元邕，渤海人，尚书回之兄子也。早有
文思，博涉经史，太傅崔光见而赏焉。”

裴伯茂河东人司空中郎叔义第二子少有风望学
涉群书。

《良吏传》：“宋世景，广平人。少自修立，事亲以孝闻。与弟
道玙下帷诵读，博览群言，尤精经义。族兄弁甚重之，
举秀才，对策上第。”

羊敦字元礼性尚闲素学涉书史以父灵引死王事
除给事中。

苏淑字仲和武邑人也。立性敦谨颇涉《经传》。

《逸士传》：“眭𡗝一名昶，赵郡高邑人也。少有大度，不拘
小节，耽志书传，未尝以世务经心。”

冯亮字灵通博览诸书中山王英平义阳而获焉英
素闻其名以礼待接。

李谧字永和，少好学，博通诸经，周览百氏。初师事小
学博士孔璠，后璠还，就谧请业，同门生为之语曰：“青
成蓝，蓝谢青；师何常，在《明经》。”谧辞气磊落，每曰：“丈夫
拥书万卷，何假南面百城，绝迹下帏。”杜门却扫，弃产
营书，手自删削，卷无重复者四千有馀。犹括次专家，
搜比谠议，隆冬达曙，盛暑通宵。

郑修北海人也。少隐于岐南几谷中依岩结宇独处
淡然屏迹人事不交世俗耕食水饮皮冠草服雅好
经史前后州将每征不至。

《术艺传》：“信都芳字王琳，好学，善天文算数，甚为安丰
王延明所知。延明家有群书，欲抄集五经算事为五
经宗，及古今乐事为乐书。又聚浑天、欹器、地动、铜乌、
漏刻、候风诸巧事，并图画为器准，并令芳算之。会延
明南奔，芳乃自撰《注后注》，重差勾股，复撰《史宗》，仍自
注之，合数十卷。”

江式字法安祖彊字文威太延五年凉州平内徙代
京上书三十馀法各有体例。又献经史诸子千馀卷由是擢拜中书博士。

蒋少游，乐安博昌人也。慕容白曜之平东阳，见俘入
于平城。性机巧，颇能画刻，有文思，吟咏之际，时有短
篇，遂留寄平城。以佣写书为业。后被召为中书写书
生，与高聪俱依高允，允爱其文，遂并荐之，与聪俱补
中书博士。

《列女传》：“清河房爱亲妻崔氏者，同郡崔元孙之女，性
严明高尚，历览书传，多所闻知。子景伯、景光。崔氏亲
授经义，学行修明，并为当世名士。”

《魏收自序》：魏无知子均，均子恢，恢子彦，彦子歆。幼孤
有志操，博洽经史。歆子悦，悦子建，建子收，字伯起，小
字佛助。年十五，颇已属文。及随父赴边，值四方多难，
好习骑射，欲以武艺自达。荥阳郑伯调之曰：“魏郎弄
戟多少？”收惭，遂折节读书。夏月坐板床，随树阴讽诵
积年，床板为之锐灭，而精力不辍。以文华显。

《伽蓝记》“报德寺，高祖孝文皇帝所立也。为冯太后追
福，在开阳门外三里开道门御道东有汉国子学堂，
堂前有三种字石经二十五碑，表里刻之，写《春秋尚
书》二部，作篆科斗隶三种字，汉右中郎蔡邕笔之遗
迹也。犹有十八碑，馀皆残毁。复有石碑四十八枚，亦
表里隶书，写《周易》《尚书》《公羊》《礼记》四。又赞学碑一所”，
并在堂前，魏文帝作《典论》六碑，至太和十七年，犹有
四高祖，题为“劝学里。”里有大觉、三宝、宁远三寺。武定
四年，大将军迁石经于邺。